

בס"ד

בס"ד

פרשת מקץ, תשפ"ב, מספר 1447

**"לֹא בְחַיִל וְלֹא בְכֹחַ כִּי אִם בְּרוּחִי" (זכ' ד:ו)**

**גדי איידלהייט**

ב'שבת חנוכה' ובפרשת "בהעלותך" מפטירים בספר זכריה. ההפטרה שייכת לנבואות שהן חזיונות של הנביא, ואלו הפטרות קשות יותר להבנה, שכן המראות הם מראות חידתיים ולפעמים לא מציאותיים.[[1]](#footnote-1)

שני קשיים עומדים בפנינו בהבנת הפטרה זו. קודם כול, עלינו לזכור שלהפטרה זו 'שני כובעים'; אמנם ההקשר המיידי גם לחנוכה וגם לפרשת "בהעלותך" הוא המנורה המוזכרת בסופה, אך יהיה עלינו לגלות קשרים עמוקים יותר. קושי נוסף נובע מכך שההפטרה היא חלק ממקבץ חזיונות רחב יותר, ואנו קוראים רק חלק קטן ממנו.

זכריה הוא מנביאי שיבת ציון ותחילת תקופת בית שני. בתחילת נבואתו הוא מצטווה להוכיח את העם ולהזכיר להם כי אבותיהם גלו בגלל חטאיהם, ושאל להם לחזור על חטאים אלה. ההפטרה מתחילה לאחר כמה חזיונות של זכריה, שבהם ראה ארבע קרנות, ארבעה חרשים ואיש עם חבל מידה, ועוד קודם לכן הדסים ואיש רוכב על סוסים. בתוך כל המראות האלה, שכל אחד מהם זוכה לפירושים משלו, זכריה רואה את מלאך ה' השואל ישירות את ה', עד מתי הוא לא ירחם על ירושלים. בתגובה, המלאך שומע דברי ניחומים מה' והוא גם מצווה את זכריה לומר אותם.

פתיחת ההפטרה היא חלק מאותם דברי ניחומים:

רָנִּי וְשִׂמְחִי בַּת צִיּוֹן כִּי הִנְנִי בָא וְשָׁכַנְתִּי בְתוֹכֵךְ נְאֻם ה'. וְנִלְווּ גוֹיִם רַבִּים אֶל ה' בַּיּוֹם הַהוּא וְהָיוּ לִי לְעָם וְשָׁכַנְתִּי בְתוֹכֵךְ וְיָדַעַתְּ כִּי ה' צְבָאוֹת שְׁלָחַנִי אֵלָיִךְ. וְנָחַל ה' אֶת יְהוּדָה חֶלְקוֹ עַל אַדְמַת הַקֹּדֶשׁ וּבָחַר עוֹד בִּירוּשָׁלִָם. הַס כָּל בָּשָׂר מִפְּנֵי ה' כִּי נֵעוֹר מִמְּעוֹן קָדְשׁוֹ (ב:יד-יז).

כבר כאן אפשר לראות דמיון מסוים להפטרת סוכות (שאף היא מתוך ספר זכריה) העוסקת בכך שכל הגויים יבואו לבית המקדש. גם הביטוי "בַּיּוֹם הַהוּא" מופיע בשתי ההפטרות. ההפטרה שלנו ממשיכה בתיאור החיזיון של זכריה:

וַיַּרְאֵנִי אֶת יְהוֹשֻׁעַ הַכֹּהֵן הַגָּדוֹל עֹמֵד לִפְנֵי מַלְאַךְ ה' וְהַשָּׂטָן עֹמֵד עַל יְמִינוֹ לְשִׂטְנוֹ (זכ' ג:א).

אין אנו יודעים מי הראה את יהושע לזכריה, אולם מתחילת הספר מופיעה דמות המכונה "הַמַּלְאָךְ הַדֹּבֵר בִּי", והיא תופיע גם בהמשך ההפטרה. יש להניח שאותו מלאך הראה לזכריה גם חיזיון מופלא זה. גם את יהושע הכוהן הגדול איננו מכירים, אך נראה שהוא עומד למשפט בבית דין של מעלה. יהושע עומד לפני מלאך ה' ולא לפני ה' עצמו, שהוא שופט כל הארץ. אין לנו מושג על חטאו של יהושע. האם התרשלו הכוהנים במלאכת הקרבת הקורבנות או בהשלמת בניית המקדש, או שמדובר על עניין אחר?

וַיֹּאמֶר ה' אֶל הַשָּׂטָן יִגְעַר ה' בְּךָ הַשָּׂטָן וְיִגְעַר ה' בְּךָ הַבֹּחֵר בִּירוּשָׁלִָם הֲלוֹא זֶה אוּד מֻצָּל מֵאֵשׁ (שם:ב).

איננו שומעים את טענות השטן, אלא רק את התשובה. הגערה הראשונה בשטן ברורה, אך מה משמעות הגערה השנייה? במי גוערים? האם שוב בשטן? מי הוא זה שבחר בירושלים? לכאורה, אם נעיין שוב בתחילת ההפטרה (פס' טז) הרי שה' הוא הבוחר בירושלים, אך אי אפשר לפרש כאן שה' "גוער בעצמו", ונראה להסביר שה' גוער בכל מי שבוחר להרע לירושלים, העיר שהיא בחירתו של ה'.

המילים "אוּד מֻצָּל מֵאֵשׁ" יכולות להתייחס ליהושע, לירושלים או לכל דַלת העם שעלתה בימי שיבת ציון. אלה הניצולים מאש הגלות והחורבן ששבו לארץ ישראל להקים מחדש את הארץ, את העיר ירושלים ואת בית המקדש.

וִיהוֹשֻׁעַ הָיָה לָבֻשׁ בְּגָדִים צוֹאִים וְעֹמֵד לִפְנֵי הַמַּלְאָךְ (שם:ג).

המדרשים אומרים שהבגדים הצואים הם עצמם החטא, ורומזים בכך שיהושע או בניו נשאו נשים נוכריות. יהושע, ככוהן גדול, אמור ללבוש בגדי לבן או את הבגדים המיוחדים לכוהן הגדול, ואם הוא אינו לובשם, ייתכן שהדבר מצביע על כך שעבודת הכהונה אינה מתבצעת כשורה או שאינו ראוי לכהונה.

וַיַּעַן וַיֹּאמֶר אֶל הָעֹמְדִים לְפָנָיו לֵאמֹר הָסִירוּ הַבְּגָדִים הַצֹּאִים מֵעָלָיו וַיֹּאמֶר אֵלָיו רְאֵה הֶעֱבַרְתִּי מֵעָלֶיךָ עֲוֹנֶךָ וְהַלְבֵּשׁ אֹתְךָ מַחֲלָצוֹת (שם:ד).

למי מתייחסת המילה "וַיַּעַן"? הדיבור האחרון היה של ה', אולם בפסוק הקודם נאמר שיהושע עומד לפני המלאך. אנו למדים שלמלאכים יש עצמאות מסוימת ובהתאם לכך רואים עתה גם היררכיה בין המלאכים.

וָאֹמַר יָשִׂימוּ צָנִיף טָהוֹר עַל רֹאשׁוֹ וַיָּשִׂימוּ הַצָּנִיף הַטָּהוֹר עַל רֹאשׁוֹ וַיַּלְבִּשֻׁהוּ בְּגָדִים וּמַלְאַךְ ה' עֹמֵד (שם:ה).

המילה "וָאֹמַר" היא בגוף ראשון! לכאורה נראה כי הנביא מעז להתערב במה שקורה בעולמות העליונים. ראב"ע מפרש שזכריה אמר אמירה זו בליבו, או קיווה שכך יקרה ומשאלתו נענתה, אולם הוא לא אמר זאת בפיו כדרך ציווי. המלאך (בפס' ד) מצווה להסיר את הבגדים הצואים ולהלביש את הכוהן במחלצות. זכריה מתערב ואומר (או מקווה) לשים גם צניף. הצניף הוא המצנפת, אחד מבגדי הכוהן הגדול, והחזרתו לראש יהושע מחזירה לו גם את מעמדו ככוהן גדול. מלאכים אחרים שמים קודם כל את הצניף על ראשו, ורק אחר כך מלבישים את בגדיו. האם ציוויו של זכריה חזק מציווי המלאך? אין לי תשובה לכך, ונראה שגם מלאך ה' עומד, כאילו מחכה לבאות.

"וַיָּעַד מַלְאַךְ ה' בִּיהוֹשֻׁעַ לֵאמֹר" (שם:ו). יש לזכור שמדובר באמצעו של חיזיון. סביר להניח שהאיש יהושע, החי בירושלים, כלל אינו מודע למה שקורה בהיכלות ה', ולכך שמלאך מעיד ומצווה עליו ציוויים. האם זכריה צריך לומר לו את מה שראה, או שהחיזיון מיועד לזכריה בלבד?

כֹּה אָמַר ה' צְבָאוֹת אִם בִּדְרָכַי תֵּלֵךְ וְאִם אֶת מִשְׁמַרְתִּי תִשְׁמֹר וְגַם אַתָּה תָּדִין אֶת בֵּיתִי וְגַם תִּשְׁמֹר אֶת חֲצֵרָי וְנָתַתִּי לְךָ מַהְלְכִים בֵּין הָעֹמְדִים הָאֵלֶּה (שם:ז).

יהושע מצטווה ללכת בדרך ה' ולשמור את משמרת ה' ובמיוחד לשמור על עבודת בית ה' וחצרו (בית המקדש). מהם המהלכים ומיהם "העומדים האלה"? נראה שזהו אחד מתפקידיו של הכוהן הגדול, המאפשר לו לעלות לעולמות העליונים ולפעול שם. דבר זה אפשרי ביום אחד בלבד בשנה – ביום הכיפורים שבו נכנס הכוהן הגדול לבדו להקטיר קטורת בקודש הקודשים, וכן במקרים חריגים במיוחד. אם הכוהן הגדול ינהג כראוי, יהיו לו יכולות מופלאות אלו.

שְׁמַע נָא יְהוֹשֻׁעַ הַכֹּהֵן הַגָּדוֹל אַתָּה וְרֵעֶיךָ הַיֹּשְׁבִים לְפָנֶיךָ כִּי אַנְשֵׁי מוֹפֵת הֵמָּה כִּי הִנְנִי מֵבִיא אֶת עַבְדִּי צֶמַח (שם:ח).

מיהו "עַבְדִּי צֶמַח"? רוב המפרשים אומרים שמדובר בזרובבל, מנהיג העם המוזכר בהמשך ההפטרה. ההמשלה של מנהיג צדיק לצמח מופיעה גם בנביאים אחרים (ראו למשל יר' כג:ה).

כִּי הִנֵּה הָאֶבֶן אֲשֶׁר נָתַתִּי לִפְנֵי יְהוֹשֻׁעַ עַל אֶבֶן אַחַת שִׁבְעָה עֵינָיִם הִנְנִי מְפַתֵּחַ פִּתֻּחָהּ נְאֻם ה' צְבָאוֹת וּמַשְׁתִּי אֶת עֲוֹן הָאָרֶץ הַהִיא בְּיוֹם אֶחָד (שם:ט).

מהי האבן ומהם העיניים? לפי המדרשים, אך גם לפי הפשט, נראה כי מדובר באבן המיועדת לבניין המקדש. כשהמקדש ייבנה יסתיים עוון הארץ, העוון שגרם עשרות שנים קודם לכן להחרבת המקדש ולגלות עם ישראל מארצו. להסבר עניין ה"עיניים" יש להכיר מקור נוסף בספר זכריה המדבר על אותה אבן ומרחיב מעט: "כִּי מִי בַז לְיוֹם קְטַנּוֹת וְשָׂמְחוּ וְרָאוּ אֶת הָאֶבֶן הַבְּדִיל בְּיַד זְרֻבָּבֶל שִׁבְעָה אֵלֶּה עֵינֵי ה' הֵמָּה מְשׁוֹטְטִים בְּכָל הָאָרֶץ" (ד:י). כעת ניתן להבין כי העיניים הן עיני ה' הרואות את מעשי בני האדם, ובמקרה הזה את זרובבל (מפסוקים אלה נוצר הביטוי הלשוני: "להשגיח בשבע עיניים").

בַּיּוֹם הַהוּא נְאֻם ה' צְבָאוֹת תִּקְרְאוּ אִישׁ לְרֵעֵהוּ אֶל תַּחַת גֶּפֶן וְאֶל תַּחַת תְּאֵנָה (שם:י).

באותו יום ישוב עם ישראל לחיות במצב האידאלי של איש תחת גפנו ותחת תאנתו, כפי שהיה בימי שלמה, לאחר בניית בית המקדש הראשון.

מכאן ההפטרה עוברת לחזון נוסף, חזון המנורה, המתקשר כאמור גם לפרשת "בהעלותך" וגם לחנוכה: "וַיָּשָׁב הַמַּלְאָךְ הַדֹּבֵר בִּי וַיְעִירֵנִי כְּאִישׁ אֲשֶׁר יֵעוֹר מִשְּׁנָתוֹ" (ד:א). נראה שזכריה היה במצב דמוי שינה, אבל גם כשהעיר אותו המלאך הוא היה נתון במצב של חיזיון, ובוודאי לא במציאות רגילה.

וַיֹּאמֶר אֵלַי מָה אַתָּה רֹאֶה? וָאֹמַר רָאִיתִי וְהִנֵּה מְנוֹרַת זָהָב כֻּלָּהּ וְגֻלָּהּ עַל רֹאשָׁהּ וְשִׁבְעָה נֵרֹתֶיהָ עָלֶיהָ שִׁבְעָה וְשִׁבְעָה מוּצָקוֹת לַנֵּרוֹת אֲשֶׁר עַל רֹאשָׁהּ. וּשְׁנַיִם זֵיתִים עָלֶיהָ אֶחָד מִימִין הַגֻּלָּה וְאֶחָד עַל שְׂמֹאלָהּ (שם:ב-ג).

זכריה רואה את מנורת המקדש ושני עלי זיתים בצידיה, אך פרטי המנורה שונים ממנורת המקדש. למנורה יש "גולה", ספל עגול על ראשה, וממנו מגיע השמן לקנים, אולם לא בצינור אחד, אלא בשבעה צינורות שונים.

"וָאַעַן וָאֹמַר אֶל הַמַּלְאָךְ הַדֹּבֵר בִּי לֵאמֹר מָה אֵלֶּה אֲדֹנִי"? (שם:ד). שאלה זו מופיעה פעמים רבות בחזיונות זכריה. כמעט על כל חיזיון זכריה שואל מה הוא ראה. בחלק מהחזיונות עצם המראה אינו ברור, ובכולם משמעות המראה אינה ברורה.

"וַיַּעַן הַמַּלְאָךְ הַדֹּבֵר בִּי וַיֹּאמֶר אֵלַי הֲלוֹא יָדַעְתָּ מָה הֵמָּה אֵלֶּה, וָאֹמַר לֹא אֲדֹנִי" (שם:ה). במקרה זה המלאך מתפלא שזכריה אינו יודע. נראה כי זכריה יודע בוודאי שמדובר במנורת המקדש, אולם הוא שואל מהי המשמעות של המנורה, של צורתה המיוחדת ושל שני עלי הזיתים שבצידיה, שהם המקור לשמן המאיר את הנרות. זו אכן שאלה קשה, וגם בחזיונות הקודמים הפירוש אינו ברור.

וַיַּעַן וַיֹּאמֶר אֵלַי לֵאמֹר זֶה דְּבַר ה' אֶל זְרֻבָּבֶל לֵאמֹר לֹא בְחַיִל וְלֹא בְכֹחַ כִּי אִם בְּרוּחִי אָמַר ה' צְבָאוֹת (שם:ו).

למרות שהחיזיון הוא של זכריה, יש לו נמען אחר ועל זכריה להעביר אליו את המסר. זרובבל היה ראש הגולה ומנהיג השבים מבבל, והוא זה שקיבל את המינוי מכורש לבנות את בית המקדש. המסר שקיבל מזכריה הפך למטבע לשון: "לא בחיל ולא בכוח", אך איך הוא קשור דווקא למנורה?[[2]](#footnote-2)1 מצודת דוד פירש שלמעשה הנרות דולקים ללא מגע של יד אדם; המנורה מוזנת באופן ישיר מענפי הזית, והשמן מגיע לגולה ומשם לצינורות. כך, באופן זה, תהיה גם הנהגתו של זרובבל הנהגה ניסית.

"מִי אַתָּה הַר הַגָּדוֹל לִפְנֵי זְרֻבָּבֶל לְמִישֹׁר וְהוֹצִיא אֶת הָאֶבֶן הָרֹאשָׁה תְּשֻׁאוֹת חֵן חֵן לָהּ" (שם:ז). חלקו הראשון של פסוק זה ברור, אולם למי הוא פונה? מיהו אותו "הר הגדול לפני זרובבל"? אנו יודעים שהיו קשיים מרובים בבניית בית המקדש, אבל לאיזה מהם מתייחס זכריה? על כל פנים, אותו הר גדול יהפוך למישור לפני זרובבל, וזאת כמובן באמצעות אותה רוח ה' שבפסוק הקודם, ולא בכוח ובחיל שלא היו באותה עת לעולי בבל.

חלקו השני של הפסוק מסתורי. מי יוציא את האבן הראשה? ההר הגדול? זרובבל? אבן הראשה היא האבן הממוקמת בראש קשת אבנים. היא זו המחזיקה את כל הקשת במקומה, והוצאת אבן הראשה ממוטטת את כל המבנה. לכן נראה שחלקו השני של הפסוק מדבר דווקא על השלמת בניית המקדש באמצעות אבן הראשה.

הקשר בין ההפטרה לחג החנוכה ברור; לא רק בשל בניית בית המקדש והחזרת השכינה לישראל (בתחילת ההפטרה) והמנורה הדולקת, שאלו עומדים בעיקרו של חג החנוכה, אלא גם נס הניצחון במלחמה, נס הניצחון של מעטים מול רבים וחלשים מול חזקים. כאמור: "לא בחיל ולא בכוח" כי אם ברוח ה'. כל ענייני חנוכה מקופלים בהפטרה זו, ואין זה מפתיע שדווקא היא נבחרה.

גם בפרשת "בהעלותך", מלבד תיאור הדלקת המנורה, מופיעות בה שכינת ה' ורוחו המתבטאות בארון הברית הנוסע לפני המחנה הצבאי. הארון מסמל שלמרות קיומו של המחנה הצבאי, כוחו של עם ישראל הוא באמונתו.

**דף שבועי, גיליון 1447, מקץ, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \*אגדי איידלהייט הוא איש מחשבים בשירות הציבורי.

\*\* מאמר זה הוא תקציר של פרק מתוך הספר **הפטרה** **לעניין – מסע בעקבות הנביאים**, שיצא לאחרונה מאת המחבר בהוצאה עצמית. להערות ותגובות gadieide@yahoo.com. [↑](#footnote-ref-1)
2. 1 המשמעות של ענפי הזיתים מופיעה בהמשך ספר זכריה, ואינה כלולה בהפטרה. [↑](#footnote-ref-2)